**3. számú melléklet**

**az ivóvíz-ellátási szolgáltatás díjainak megállapításáról**

**és a szolgáltatások egyes kérdéseiről szóló**

**23/2003. (XII. 2.) KT. számú rendelethez**

Az árak megállapításáról szóló, többször módosított 1990. évi LXXXVII. Törvény az önkormányzati tulajdonú víziközműből szolgáltatott ivóvíz és szennyvízelvezetés, szennyvíztisztítás és –kezelés díját hatósági árnak jelöli ki, melynek megállapítója a települési önkormányzat képviselő-testülete.

A Békés Megyei Vízművek által üzemeltetett víziközművek szolgáltatásaival kapcsolatos hatósági víz- és csatornaszolgáltatási díjakra a Társaság Közgyűlése az alábbi Árszabályzatot állapítja meg.

Az Árszabályzat a Társaságban tulajdonos önkormányzatok területén érvényes szolgáltatási díjat rögzíti. Az egyéb településeken a szolgáltatási díjat az Igazgatóság fogadja el, de az nem lehet a település számára kedvezőbb, mint az Árszabályzatban alkalmazott, a költségviszonyokat figyelembe vevő díj.

1. A társasági és önkormányzati érdekek megfelelő összhangjának megteremtése, érvényre juttatása érdekében a Közgyűlés korlátok között differenciált, kéttényezős víz- és egytényezős csatornaszolgáltatási díjrendszert alkalmaz. A kéttényezős díj egyik eleme a településenként egységes alapdíj, másik eleme a változó (fogyasztott mennyiségtől függő) díj.

2. Az alapdíj a víziközmű szolgáltatás jellemzően magas állandó költségeinek a fogyasztott mennyiségtől független és a rendelkezésre állástól függő részbeni megtérítését szolgálja. Az alapdíjakat a Békés Megyei Vízművek Rt. Közgyűlése 4 évre, évente növekvő mértékben, előre meghirdetett összegekkel határozza meg és ajánlja elfogadásra az önkormányzati testületeknek. Az alapdíjat egységesen kell alkalmazni valamennyi vízszolgáltatási (számlázási) helyen.

Az alapdíjak a 2005-2008. években a következők (ÁFA nélkül):

|  |  |  |  |  |  |
| --- | --- | --- | --- | --- | --- |
| **Vízmérő méret** | Értékesítési irány | Alapdíj Ft/db/hó | | | |
| **2005. év** | **2006. év** | **2007. év** | **2008. év** |
| 13-20 | lakosság | 520 | 520 | 520 | 520 |
|  | nem lakosság | 721 | 753 | 779 | 802 |
| 25-40 | lakosság és nem lakosság | 5090 | 5320 | 5510 | 5680 |
| 50-80 | lakosság és nem lakosság | 14840 | 15510 | 16050 | 16530 |
| 100-200 | lakosság és nem lakosság | 24170 | 25260 | 26140 | 26920 |

Kombinált vízóráknál a nagyobb méretet kell alapul venni. Ha két vagy több bekötési vízmérője van a számlázási helynek (ingatlannak) úgy valamennyi vízmérő szerinti alapdíjat érvényesíteni kell.

3. A fogyasztott mennyiségtől függő (változó) díjakat a Közgyűlés 4 évre, az infláció várható mértékében növeli úgy, hogy az alapdíjak esetén elmaradt inflációs növekményt a változó díjra terheli.

A díjak kialakításánál a következő (megelőző évet követő) inflációs mértékek lettek figyelembe véve:

2005. év 5,0 %

2006. év 4,5 %

2007. év 3,5 %

2008. év 3,0 %

Az évenkénti változó díjak az Árszabályzat mellékletében találhatók.

4. A 3. pont alapján meghatározott víz- és csatornaszolgáltatási díjat 10 %-kal növelt mértékben kell alkalmazni, ha az adott településen a települési szolgáltatás önköltsége legalább 20%-kal nagyobb mértékben tér el a társasági átlagtól.

A 3. pont alapján meghatározott víz- és csatornaszolgáltatási díjat 10 %-kal csökkentett mértékben kell alkalmazni, ha az adott településen a települési szolgáltatás önköltsége legalább 20 %-kal kedvezőbb mértékben tér el a társasági átlagtól.

Csatornaszolgáltatás esetében szolgáltatás önköltségétől függetlenül nem tartozhat a legmagasabb díjkategóriába a település, ha a közcsatornára való rákötési arány meghaladja a 75 %-ot. (A rákötési arányt a csatornaszolgáltatási szerződést és a vízszolgáltatási szerződést a településen megkötők számával kell meghatározni.)

5. Az éves önköltségek hektikus változásának kiküszöbölése érdekében a díjkategóriába sorolást a megelőző 3 év átlagönköltségéhez való viszonyítás alapján kell megállapítani. A 2005. évi kategória besorolás megegyezik a 2004. évi besorolással.

6. Az Árszabályzat a hatósági díjtól kedvezőbb díjat határoz meg az önkormányzati intézmények és a lakossági szféra (magánszemély fogyasztók) esetében.

7. Az önkormányzat és intézményei felé meghatározott víz- és csatornaszolgáltatási díjak alkalmazási területei:

* önkormányzatok és kötelező funkciót ellátó intézményeik,
* kizárólagos önkormányzati tulajdonú, kötelező önkormányzati feladatokat ellátó közhasznú társaságok,
* önkormányzati tulajdonban levő olyan létesítmények, amelyeket vállalkozók üzemeltetnek kötelező önkormányzati feladatok ellátására.

8. A szippantott szennyvíz kezelési és tisztítási (fogadási) díja a mindenkor érvényes hatósági csatornadíj másfélszerese.

9. A szolgáltatás jogellenes igénybe vétele esetén a Társaság a jogellenes igénybevétel időpontjától, de legfeljebb öt évre visszamenőleg jogosult az aktuális évi díj ötszörösét felszámítani és megkövetelni.

10. A jelen határozattal elfogadott és 4 évre előre meghirdetett helyi díjakat a települési önkormányzatok képviselő-testülete állapítja meg. Az ajánlott helyi ár alatt megállapított ár a társaság részére kötelezően alkalmazandó hatósági ár. Ebben az esetben az árdifferenciából származó árbevételkiesést a helyi önkormányzat havonta megtéríti a Társaságnak. A Társaság Igazgatósága az Ártörvény előírásait érvényesítve köteles az elmaradt bevétel (díjkülönbözet) megtéríttetésére.

11. A települési önkormányzat a díjak fölött is megállapíthat helyi árakat. Ebben az esetben a Társaság az így realizált többletbevételből keletkező többletforrást az érintett önkormányzat által megjelölt célra köteles fordítani. Ez a cél azonban csak a Társaság tevékenységével összefüggő cél, kiemelten például hálózatrekonstrukció lehet.

12. A helyi önkormányzat a mellékletben ez egyes évekre meghatározott díjakat 4 évre szólóan árrendeletében elfogadhatja. Ebben az esetben a 4 éves cikluson belül árrendelet módosításra csak a 13. és 14. pontban rögzített okokkal bekövetkező díjmódosítás esetén van szükség.

13. Díjkategóriát váltó település esetén a magasabb kategóriába történő besorolás évében a kategóriaváltásból eredő díjemelési mértéket meg kell felezni. Ebből következik, hogy az új magasabb díjkategóriát a váltás második évében kell alkalmazni. Hasonló felezési szabály érvényes az I. kategóriába tartozó, felzárkóztató díj érvényesítésére.

14. Amennyiben olyan külső vagy belső hatások érik a Társaságot, amelyek a 4 évre előre meghirdetett díjak alkalmazása esetén az indokoltnál nagyobb nyereséget vagy veszteséget eredményeznének, a jelen Közgyűlési határozatban meghatározott díjaktól el lehet térni.

* 1. Az indokoltnál nagyobb nyereség, illetve a 3. pontban megjelölt inflációnál évi 1 százalékpontnál kisebb infláció esetén az Igazgatóság saját hatáskörben díjcsökkentést hajt végre.
  2. A 3. pontban megjelölt inflációnál évi 1 százalékpontnál nagyobb infláció esetében az Igazgatóság árrendelet módosításra tesz javaslatot. A négy évre előre meghirdetett és árrendeletbe foglalt díjak módosító javaslatát az Igazgatóság az érintett évet megelőző év november 30-ig teszi meg, melyet az Önkormányzat árrendelet módosítás útján január 1-jével léptet életbe.

1. Az egyes települések (műszakilag egységes rendszerek) díjkategória besorolását minden évben a Felügyelő Bizottság ellenőrzi.

16. Jelen árszabályzatot először a 2005. évi díjak meghatározásánál kell alkalmazni.

A szabályzat 2008. december 31-ig marad érvényben.

17. A Békés Megyei Vízművek Vállalat Közgyűlésének 18/2002. (XII. 11.) sz. határozata a jelen határozat életbe lépésével hatályát veszti. A módosított szabályzat 2005. január 1-jén lép hatályba.

Melléklet: Lineáris díj táblázat